CELEX: 32021D1362
Language: lt
Date: 1625011200000
Title: Komisijos sprendimas (ES) 2021/1362 2021 m. birželio 30 d. kuriuo Airijai leidžiama pratęsti tam tikrus Europos Parlamento ir Tarybos reglamento (ES) 2021/267 3 straipsnyje nurodytus laikotarpius (pranešta dokumentu Nr. C(2021) 4736) (Tekstas autentiškas tik anglų kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/19
               
            
         KOMISIJOS SPRENDIMAS (ES) 2021/1362
         2021 m. birželio 30 d.
         kuriuo Airijai leidžiama pratęsti tam tikrus Europos Parlamento ir Tarybos reglamento (ES) 2021/267 3 straipsnyje nurodytus laikotarpius
         
            
               (pranešta dokumentu Nr. C(2021) 4736)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 nurodytų laikotarpių pratęsimo (1), ypač į jo ir 3 straipsnio 4 dalį,
         kadangi:
         
                     (1)
                  
                  
                     Reglamento (ES) 2021/267 3 straipsnio 1 dalimi pratęsiamas vairuotojo pažymėjimų, kurie pagal Europos Parlamento ir Tarybos direktyvos 2006/126/EB (2) 7 straipsnį ir tos direktyvos I priedo 3 punkto d papunktį kitu atveju būtų baigę galioti arba baigtų galioti nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (2)
                  
                  
                     2021 m. gegužės 27 d. raštu Airija pateikė pagrįstą prašymą leisti pratęsti Reglamento (ES) 2021/267 3 straipsnio 1 dalyje nurodytą laikotarpį. 2021 m. birželio 4 d. Airija pateikė papildomos prašymą pagrindžiančios informacijos;
                  
               
                     (3)
                  
                  
                     savo pagrįstu prašymu Airija siekia gauti leidimą Reglamento (ES) 2021/267 3 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais;
                  
               
                     (4)
                  
                  
                     remiantis Airijos pateikta informacija, tikėtina, kad vairuotojo pažymėjimų atnaujinimas Airijoje po 2021 m. birželio 30 d. bus neįmanomas dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti;
                  
               
                     (5)
                  
                  
                     be šių priemonių, dėl kurių, Airijos teigimu, susikaupė dar neatnaujintų pažymėjimų, Airija nuo 2020 m. kovo 27 d. iki 2020 m. birželio 8 d. uždarė savo nacionalinių vairuotojo pažymėjimų paslaugų centrus. Vėliau centrai buvo laipsniškai iš naujo atidaromi: 2020 m. birželio 8 d. vėl atidaryta 20 centrų, dar šeši centrai iš naujo atidaryti 2020 m. birželio 22 d., o likę aštuoni centrai vėl atverti 2020 m. birželio 29 d. Tačiau po atidarymo dėl dviejų metrų socialinio atstumo reikalavimo nacionalinių vairuotojo pažymėjimų paslaugų centrų pajėgumas sumažėjo beveik trečdaliu;
                  
               
                     (6)
                  
                  
                     be to, vairuotojų egzaminavimo paslaugos buvo dar labiau apribotos nuo 2021 m. sausio 1 d. iki 2021 m. gegužės 17 d., kai tik svarbiausiems darbuotojams buvo suteikta galimybė nacionalinių vairuotojo pažymėjimų paslaugų centruose asmeniškai pateikti prašymus atnaujinti arba išduoti vairuotojo pažymėjimą ar besimokančiojo vairuoti leidimą. Tai reiškė, kad tuo laikotarpiu prie šios kategorijos nepriskiriami asmenys negalėjo prašyti vairuotojo pažymėjimo ar besimokančiojo vairuoti leidimo;
                  
               
                     (7)
                  
                  
                     nuo 2021 m. gegužės 18 d. nacionalinių vairuotojo pažymėjimų paslaugų centrai vėl atviri visiems vairuotojams. Vis dėlto, dėl prašymo laikytis dviejų metrų atstumo vairuotojo pažymėjimo arba besimokančiojo vairuoti leidimo atnaujinimo arba išdavimo galimybės sumažėja maždaug trečdaliu;
                  
               
                     (8)
                  
                  
                     Kelių eismo saugos tarnyba, teikianti nacionalines vairuotojo pažymėjimų paslaugas, 2020 m. lapkričio mėn. pradėjo teikti patobulintas internetines paslaugas, kad klientai galėtų internetu pateikti prašymą išduoti vairuotojo pažymėjimą. Nors prašymus vairuotojo pažymėjimui gauti galima teikti internetu, didžioji dalis vairuotojo pažymėjimų turėtojų dėl registracijos reikalavimų nesinaudojo internetine sistema. Tai, be kita ko, reikalavimas turėti viešųjų paslaugų kortelę (angl. Public Services Card) – vyriausybės išduotą kortelę, skirtą tapatybei patvirtinti, kai naudojamasi viešosiomis paslaugomis. 2020 m. kovo–liepos mėn. ir 2021 m. sausio–gegužės mėn. viešųjų paslaugų kortelės išdavimo paslauga buvo teikiama labai mažu pajėgumu ir klientai negalėjo gauti kortelės. Šiuo metu yra didelis viešųjų paslaugų kortelių poreikis, kad būtų galima naudotis kitomis valdžios sektoriaus paslaugomis ir teikti internetinius prašymus vairuotojo pažymėjimui gauti. Dėl to kai kuriems klientams bus atidėta galimybė internetu pateikti prašymą išduoti vairuotojo pažymėjimą, o jie į nacionalinių vairuotojo pažymėjimų paslaugų centrą turės kreiptis asmeniškai;
                  
               
                     (9)
                  
                  
                     be to, remiantis Airijos pateikta informacija, visi pareiškėjai ir vėl gali laikyti teorijos ir praktinius vairavimo egzaminus, kurie buvo apriboti. Tačiau po Reglamente (ES) 2021/267 numatyto pratęsimo dabar yra susidariusi didelė dar neatnaujintų pažymėjimų sankaupa;
                  
               
                     (10)
                  
                  
                     vairavimo teorijos egzaminų centrai buvo uždaryti nuo 2021 m. sausio 1 d. iki 2021 m. birželio 7 d., todėl prašymai išduoti pirmąjį besimokančiojo vairuoti leidimą buvo atidėti. Šiuo metu vairavimo teorijos egzamino laukia daugiau kaip 120 000 klientų, o birželio mėn. bus egzaminuojama apie 20 000 būsimų vairuotojų. Airijos valdžios institucijos parengė papildomus planus, kuriais bus siekiama padidinti pajėgumus (kai tam netrukdys COVID-19 apribojimai), kad per tris paskesnius mėnesius būtų galima surengti 50 000 teorijos egzaminų per mėnesį. Laikotarpiu iki COVID-19 per mėnesį teorijos egzaminams registruodavosi apie 12 000 asmenų. Tačiau Airijos valdžios institucijos numato, kad papildomi pajėgumai taip pat reikš didelį papildomą kiekį klientų, kurie ateinančiais mėnesiais pirmą kartą kreipsis dėl besimokančiojo vairuoti leidimo, todėl padidės paklausa nacionalinių vairuotojo pažymėjimų paslaugų centruose;
                  
               
                     (11)
                  
                  
                     nuo 2021 m. sausio 1 d. iki 2021 m. birželio 7 d. vairuotojų egzaminavimo paslauga buvo teikiama tik svarbiausiems darbuotojams, o beveik 30 000 klientų negalėjo laikyti vairavimo egzamino. Šiuo metu turima didelių papildomų egzaminavimo pajėgumų, o tai savo ruožtu lems papildomą nacionalinių vairuotojų paslaugų paklausą iš vairavimo egzaminus išlaikančių klientų;
                  
               
                     (12)
                  
                  
                     numatoma, kad dėl Airijos priimtų priemonių ateinančiais mėnesiais bus daugiau pirmą kartą besimokančių asmenų, prašančių išduoti leidimus. Numatoma, kad nuo 2021 m. liepos mėn. iki 2021 m. rugsėjo mėn. kiekvieną mėnesį jų bus apie 42 000, o 2021 m. spalio mėn. – 22 000, o tai yra gerokai daugiau, palyginti su 22 600 2021 m. birželio mėn. ir 37 896 pirmą kartą besimokančiojo vairuoti leidimais, išduotais, pavyzdžiui, per visą laikotarpį nuo 2018 m. birželio 1 d. iki 2018 m. spalio 31 d;
                  
               
                     (13)
                  
                  
                     remiantis Airijos pateikta informacija, numatoma, kad vėl pradėjus teikti šias vairuotojo pažymėjimų išdavimo paslaugas, visų pirma padidės tvarkytinų besimokančiojo vairuoti leidimų skaičius, kai asmuo išlaikė teorijos egzaminą, ir, antra, padidės tvarkytinų vairuotojo pažymėjimų skaičius, kai asmuo išlaikė vairavimo egzaminą. Numatoma, kad prašymų išduoti pažymėjimus paklausa pasieks 200 proc. įprastinų prašymų nagrinėjimo rodiklių lygį, o tai dar labiau padidins pažymėjimus išduodančių tarnybų naštą;
                  
               
                     (14)
                  
                  
                     remiantis Airijos pateikta informacija, naujausiose prognozėse numatoma, kad per 12 mėnesių nuo 2021 m. birželio mėn. iki 2022 m. gegužės mėn. bus pateikta 1,1 mln. prašymų. Tai skiriasi nuo įprastos prašymų apimties – mažiau nei 60 000 per mėnesį arba šiek tiek daugiau kaip 700 000 per dvylikos mėnesių laikotarpį. 2021–2022 m. bendros paklausos padidėjimas ypač išaugo 2021 m. birželio–spalio mėn., o numatoma bendra mėnesio paklausa daugeliu mėnesių viršys 110 000. Dėl mažesnio nacionalinių vairuotojų pažymėjimų paslaugų centrų pajėgumo dėl dviejų metrų atstumo laikymosi taisyklės centrams trūksta galimybių prisitaikyti prie įprasto darbo krūvio;
                  
               
                     (15)
                  
                  
                     remiantis Airijos pateikta informacija, priežastis, dėl kurios prašoma pratęsti laikotarpį keturiems mėnesiams, yra pagrįsta tuo, kad susikaupė labai daug nacionalinių vairuotojų pažymėjimų paslaugų centrų dar neatnaujintų ir neišduotų pažymėjimų, kaip aprašyta pirmiau. Duomenys rodo, kad daugiau kaip 40 proc. besimokančiojo vairuoti leidimų, kurie turėjo būti atnaujinti 2020 m. pabaigoje ir 2021 m., nebuvo atnaujinti. Airijos valdžios institucijos numato, kad prašomas pratęsimas palengvins pažymėjimų išdavimo sistemos naštą, nes per paskutinį 2021 m. ketvirtį paklausa sumažės iki 100 000 prašymų. Todėl, sušvelninus COVID-19 apribojimus, nacionalinių vairuotojų pažymėjimų paslaugų centrų atnaujinimo ir išdavimo pajėgumai gali grįžti prie įprastų rezultatų;
                  
               
                     (16)
                  
                  
                     laikotarpį prašoma pratęsti tiems vairuotojams, kurių vairuotojo pažymėjimo galiojimas baigiasi 2021 m. liepos 1 d. – spalio 31 d., t. y. laikotarpiu, per kurį nacionalinių vairuotojų pažymėjimų paslaugų centruose yra didelė paklausa. Dėl riboto laikotarpio neturėtų kilti neproporcinga rizika transporto saugai ir saugumui;
                  
               
                     (17)
                  
                  
                     todėl Airijai turėtų būti leista Reglamento (ES) 2021/267 3 straipsnio 1 dalyje nurodytą 2020 m. rugsėjo 1 d. – 2021 m. birželio 30 d. laikotarpį pratęsti keturiais mėnesiais,
                  
               PRIĖMĖ ŠĮ SPRENDIMĄ:
         
            1 straipsnis
            Airijai leidžiama Reglamento (ES) 2021/267 3 straipsnio 1 dalyje nurodytą 2020 m. rugsėjo 1 d. – 2021 m. birželio 30 d. laikotarpį pratęsti keturiais mėnesiais.
         
         
            2 straipsnis
            Šis sprendimas skirtas Airijai.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.
         
            (2)  2006 m. gruodžio 20 d. Europos Parlamento ir Tarybos direktyva 2006/126/EB dėl vairuotojo pažymėjimų (OL L 403, 2006 12 30, p. 18).